Goude ma voe bet furchet an dilhad gant an archerien, e voe kavet kement-mañ : ur mouchouer, un eurier mod-kozh arc'hant kizellet, hag un doug-paperioù a oa ennañ arc'hant, ur sammad brazig e gwirionez pa'z eus ouzhpenn mil lur, paperioù a bep seurt, hag e gartenn-anv. O vezañ ma oan e penn an enklask, e voe goulennet ganin reiñ va ali war ar pezh oa bet kavet : « Anat eo deomp bremañ n'eo ket bet lazhet evit e arc'hant, » a grogis, fouge ennon da  vezañ dizoloet kement-mañ. « Evit gwir, o vezañ m'emañ tout e arc'hant, hag e eurier prizius gantañ c'hoazh, e c'heller kompren eo evit un abeg all eo bet lazhet. Dre c'houlennata e familh, hag e vignoned, e c'hellimp gouzout marteze ha ne oa ket enebourien dezhañ. Ar c'horf a vo lakaet da vezañ studiet gant ar vedisined, ha labourva an archerdi a sello spis ouzh ar pezh a zo bet kavet gantañ. Me va-unan a raio war-dro e baperioù. Spi am eus e roio kement-mañ un titour bennak, hag e vo diluziet buan ar  gudenn-mañ. »